ปภ.แจ้งจังหวัดเพชรบุรี ประจวบคีรีขันธ์ และ 13 จังหวัดภาคใต้ เฝ้าระวังสถานการณ์น้ำ ช่วง 11 – 15 พฤศจิกายนนี้
กรมป้องกันและบรรเทาสาธารณภัย ได้รับแจ้งจากกองอำนวยการน้ำแห่งชาติ ว่าได้ประเมินและวิเคราะห์สถานการณ์น้ำจากแผนที่ฝนคาดการณ์ของกรมอุตุนิยมวิทยาและสถาบันสารสนเทศทรัพยากรน้ำ ประกอบกับพื้นที่ภาคใต้ยังคงมีฝนตกต่อเนื่องในระยะนี้ จึงได้แจ้งจังหวัดเพชรบุรี ประจวบคีรีขันธ์ และ 13 จังหวัดภาคใต้ ได้แก่ ชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส ระนอง กระบี่ ภูเก็ต สตูล และตรัง เฝ้าระวังสถานการณ์ช่วงวันที่ 11 – 15 พฤศจิกายนนี้ โดยเน้นย้ำให้จังหวัด จัดเจ้าหน้าที่ติดตามข้อมูลสภาพอากาศและปริมาณน้ำอย่างใกล้ชิด โดยเฉพาะพื้นที่ที่มีปริมาณฝนสะสมมากกว่า 90 มิลลิเมตร และพื้นที่จุดเสี่ยงที่เคยเกิดน้ำท่วมประจำ พร้อมประสานองค์กรปกครองส่วนท้องถิ่น แจ้งเตือนประชาชนในพื้นที่เสี่ยงภัยทราบล่วงหน้า จัดเจ้าหน้าที่ชุดปฏิบัติการและเครื่องจักรกลสาธารณภัยเข้าประจำจุดเสี่ยง เพื่อแก้ไขปัญหาและให้การช่วยเหลือได้ทันที ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย1784 ตลอด 24 ชั่วโมง